5.4.2023 г.
BG
Официален вестник на Европейския съюз
L 97/3
(11)
Прилагането на настоящия регламент следва да започне от 1 септември 2024 г., за да съвпадне с договорения график за хармонизираните преразглеждания на референтните показатели за националните сметки в държавите членки.
Това не е пречка държавите членки да изготвят своите статистически данни в съответствие с изменените приложения преди тази обща начална дата на прилагане.
За да се осигури достатъчно време за адаптиране към новите изисквания за предаване, всяко ново задължение за предаване на метаданни за структурна информация следва да се прилага от 1 септември 2025 г., въпреки че предаването на тези метаданни може да започне на доброволна основа преди посочената дата.
(12)
С цел смекчаване на социалното и икономическото въздействие на кризата с COVID-19 и с цел укрепване на устойчивостта на икономиките и социалните структури на държавите членки Съюзът предприе важни инициативи, по-специално NextGenerationEU и Механизма за възстановяване и устойчивост, създаден с Регламент (EС) 2021/241 на Европейския парламент и на Съвета (18).
В този контекст статистиката на Съюза следва да отразява правилно статистическите сметки на институциите и органите на Съюза.
Поради това следва да продължи техническата работа за тази цел, така че да се разработи надеждна методика, която да дава възможност на Комисията (Евростат) да съставя и разпространява статистически отчети, включително за нето предоставени/нето получени заеми по ЕСС 2010 и непогасени задължения по дълга от Маастрихт.
До 31 март 2024 г. Комисията (Евростат) следва да представи на Европейския парламент и Съвета доклад за постигнатия напредък.
(13)
Доколкото целта на настоящия регламент, а именно създаването на общи статистически стандарти, които дават възможност за изготвяне на хармонизирани данни от националните сметки с цел постигане на цялостната съпоставимост на равнището на Съюза, не може да бъде постигната в достатъчна степен от държавите членки, а поради неговия обхват и последици може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз.
В съответствие с принципа на пропорционалност, уреден в същия член, настоящият регламент не надхвърля необходимото за постигането на тази цел.
(14)
Данните за оборудването в областта на информационните и комуникационните технологии са от съществено значение за подпомагане на анализа и изготвянето на политики в контекста на приоритетните политики, свързани с цифровизацията и Европейския зелен пакт, с оглед на засилването на конкурентоспособността и по-нататъшното развитие на новите технологии.
По същия начин данните за земята, върху която се намират сградите и постройките, са важни за анализа на инвестициите и богатството на равнището на Съюза.
Комисията (Евростат) и националните статистически органи следва да продължат методическата работа, предприета в тази област през последните години, с оглед увеличаване на наличността на по-подробни данни в контекста на бъдещото преразглеждане на Европейската система от национални и регионални сметки.
(15)
Необходими са периодични актуализации, за да се отчете взаимодействието между глобализацията, екологичния и цифровия преход и националните сметки, за да се осигурят на лицата, отговорни за вземането на решения, необходимите данни и знания, така че да се гарантират конкурентоспособност, финансова стабилност, устойчивост на бюджета, стабилни публични финанси и справедлива данъчна политика.
Освен това 51-вата сесия на Статистическата комисия на Организацията на обединените нации вече поиска от Междуведомствената работна група по националните сметки да разработи пътна карта за преразглеждане на системата от национални сметки от 2008 г. Планира се преразгледаната версия на системата от национални сметки да бъде приета от Статистическия отдел на Организацията на обединените нации през 2025 г.
(16)
Актуализирането на международните наръчници за национално счетоводство е необходимо, по-специално с оглед на благосъстоянието и устойчивостта, като се има предвид, че толкова съществена част от дейността, засягаща икономическото благосъстояние на населението, се осъществява извън производствената граница.
(17)
Преразглеждането през 2025 г. на системата от национални сметки от 2008 г. ще предостави възможност за актуализиране на международно приетите понятия, определения, класификации и счетоводни правила, за да се отговори на глобалните предизвикателства, свързани с изменението на климата, сигурността, неравенството, устойчивостта и благосъстоянието, и ще бъде от основно значение за подпомагане на създателите на политики при вземането на информирани решения за насърчаване на икономическото, социалното и териториалното сближаване, за намаляване на социалното неравенство и неравенството между половете и за ускоряване на екологичния и цифровия преход.
Поради това Комисията следва редовно да предоставя необходимата информация и да обсъжда с Европейския парламент и със Съвета преразглеждането на системата от национални сметки от 2008 г. преди неговото приключване, планирано за 2025 г.
(18)
Беше проведена консултация с Комитета на Европейската статистическа система,
(18) Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост (OВ L 57, 18.2.2021 г., стр. 17).